Ο μετεωρίτης (θεατρικό έργο)

Ο μετεωρίτης () είναι θεατρικό έργο σε δύο πράξεις του Φρίντριχ Ντύρενματ που έκανε πρεμιέρα στις 20 Ιανουαρίου 1966 στη Ζυρίχη.  

Αναφέρεται στην ιστορία ενός βραβευμένου με Νόμπελ συγγραφέα που επιστρέφει από τον θάνατο και προσπαθεί να πεθάνει. Η παράδοξη, μαύρη κωμωδία χρησιμοποιεί μοτίβα από το Θέατρο του παραλόγου. Το νόημα του τίτλου γίνεται σαφέστερο καθώς η ιστορία προχωρά: η επανεμφάνιση του συγγραφέα έχει καταστροφικές συνέπειες στη ζωή όσων τον επισκέπτονται, σε μια κατάσταση συγκρίσιμη με την εμφάνιση ενός μετεωρίτη.   

 Η δημιουργία 
Ο Φρίντριχ Ντύρενματ έγραψε το θεατρικό έργο το 1966 στο Νεσατέλ, όπου ζούσε μόνιμα από το 1952. Επέλεξε το θέμα του θανάτου, με το οποίο είχαν επανειλημμένα ασχοληθεί θεατρικοί συγγραφείς του Θεάτρου του παραλόγου πριν από αυτόν, όπως ο Ευγένιος Ιονέσκο στο έργο του Ο βασιλιάς πεθαίνει (1963). Αλλά αν τόσο για τον Ιονέσκο όσο και για τον Μπέκετ το κύριο θέμα ήταν ο τρόμος του ανθρώπου μπροστά στον αναπόφευκτο θάνατο, για τον Ντύρενματ ο παραλογισμός της κατάστασης έγκειται στο ότι ο πλούσιος και διάσημος ήρωάς του, λαχταρά τον θάνατο, αλλά δεν μπορεί να πεθάνει.

 Υπόθεση 
Το έργο διαδραματίζεται σε λίγες μόνο ώρες μέσα σε ένα απόγευμα. Ο βραβευμένος με Νόμπελ Λογοτεχνίας διάσημος συγγραφέας Βόλφγκανγκ Σβίτερ πέθανε τελικά στο νοσοκομείο μετά από μακρά ασθένεια. Το έργο, ωστόσο, ξεκινά όταν ο Σβίτερ, αναστημένος από τους νεκρούς, επιστρέφει στην σοφίτα που έζησε νέος. Παρά τη ζέστη, φοράει ένα χοντρό γούνινο παλτό και στις δύο βαλίτσες του μεταφέρει ενάμιση εκατομμύριο και όλα τα χειρόγραφά του. Στη σοφίτα του, όπου πέρασε τα νεανικά του χρόνια στη φτώχεια και την αφάνεια δοκιμάζοντας τις δυνάμεις του στη ζωγραφική πριν από 40 χρόνια, ένας άλλος ζωγράφος, ο Ούγκο Νίφενσβαντερ, ζει τώρα με τη σύζυγο και μοντέλο του. Τους διώχνει, καταλαμβάνει τη σοφίτα και στη συνέχεια προσπαθεί με κάθε δυνατό τρόπο να επισπεύσει την ώρα του θανάτου του.
μικρογραφία|Πρόβα για την παράσταση του 1966
Δεν αισθάνεται άρρωστος, είναι γεμάτος ενέργεια. Απλά, είναι απογοητευμένος από τον εαυτό του, το έργο του και τους γύρω του. Η οικογένεια και οι φίλοι του έρχονται να τον αποχαιρετήσουν και για πολλούς, αυτές οι συναντήσεις με τον συγγραφέα τελειώνουν τραγικά: αρχικά εμφανίζεται ένας ιερέας, που πεθαίνει από ενθουσιασμό για το θαύμα της ανάστασης. Ο σπιτονοικοκύρης, σε μια έκρηξη οργής, σπρώχνει τον ζωγράφο Ούγκο κάτω από τις σκάλες. Ο ζωγράφος σκοτώνεται και ο σπιτονοικοκύρης συλλαμβάνεται από την αστυνομία. Ο Σλάτερ, προσωπικός γιατρός του Σβίτερ, προσπαθεί να τον πείσει να έρθει στην κλινική για να τον εξετάσει σωστά και έτσι να αποκαταστήσει την αμαυρωμένη φήμη του - είχε δύο φορές κηρύξει τον Σβίτερ νεκρό. Ο Σβίτερ αρνείται. Στη συνέχεια, φτάνει ο Κόπεν, ο εκδότης του Σβίτερ, τώρα κατεστραμμένος επειδή ο συγγραφέας έχει σπαταλήσει χρήματα του Νόμπελ που ανήκαν εν μέρει στον εκδοτικό οίκο. Έρχεται η πεθερά του, του ανακοινώνει ότι η γυναίκα του αυτοκτόνησε και πεθαίνει μπροστά του. Πριν πεθάνει, ο Σβίτερ, προς μεγάλη απογοήτευση των πιθανών κληρονόμων του, καίει το ενάμισι εκατομμύριό του. Αλλά δεν καταφέρνει να πεθάνει. Τώρα, κυριεύεται από τρόμο συνειδητοποιώντας ότι δεν μπορεί να πεθάνει. Ο Στρατός Σωτηρίας που εμφανίζεται τραγουδά προς τιμήν του αλλά σε μια κρίση απελπισίας, ο Σβίτερ στραγγαλίζει ένα μέλος τους. Στο τέλος του έργου, σηκώνεται από το κρεβάτι του και αναφωνεί με απογοήτευση: «Πότε θα πεθάνω επιτέλους;»

 Διασκευές 

 Το 1969 διασκευάστηκε σε τηλεοπτική ταινία. 

 Εξωτερικοί σύνδεσμοι 

 Ο κύριος Βραβείο Νόμπελ του Φρίντριχ Ντίρενματ (1977) σε μετάφραση Μανώλη Μαυρομμάτη
 Παραπομπές 

Κατηγορία:Ελβετική λογοτεχνία
Κατηγορία:Ελβετικά θεατρικά έργα
Κατηγορία:Γερμανικά θεατρικά έργα